Vihti
Vihti sijaitsee Karjaanjoen vesistöön kuuluvan Hiidenveden rannalla. Ensimmäiseen Salpausselkään kuuluva Lohjanharju kulkee Vihdin halki. Harjumuodostumalla sijaitsevan Nummelan taajaman toisella puolella on Karjaanjoen vesistöön kuuluva Hiidenvesi ja toisella puolella Siuntionjoen vesistöön kuuluva Enäjärvi. Itäisimmät osat Vihdistä kuuluvat Vantaanjoen vesistöalueeseen, ja Nuuksion suunnalla jotkut pikkujärvet laskevat Mankinjoen vesistöön.
Moksi (Vihti)
Moksi on kulmakunta ja entinen koulupiiri Vihdissä. Se koostuu alkujaan useiden kylien, etenkin Kourlan takamaista. Luonnonympäristöä Moksissa hallitsevat laajat metsät ja pitkään erämaisena säilynyt Moksjärvi. Moksjärven rannalla sijaitsevat Konianvuoren luonnonsuojelualue, Vihdin seurakunnan leirikeskus Riuttaranta ja Vihdin kunnan leirikeskus Vihdin Pirtti, joka toimii myös kyläläisten kokoontumispaikkana. Ennen leirikeskukseksi muuttamista Vihdin pirtti toimi kylän kouluna.